
Frelsende rumbrødre 

Ufomyten blev født i en tid, hvor verden frygtede, at Den Kolde Krig skulle udvikle sig til en varm krig og ende i et 
atomragnarok. Men frelsen var ikke langt væk. Ufoprofeterne begyndte at udbrede deres budskab om kærlighed og 
broderskab til hele verden, så Jorden kunne blive medlem af det kosmiske broderskab. 

Af Kim Møller Hansen 

En succesfuld ufoprofet 

I 1953 udkom ufoprofeten George Adamskis første bog Flying Saucers Have Landed. Den blev i de følgende år oversat til 50 sprog og solgte 
mere end en million eksemplarer og skulle få stor betydning for menigmands opfattelse af flyvende tallerkener som rumskibe bemandet med 
rumbrødre fra andre planeter i solsystemet. 

Faktisk havde George Adamski ikke selv skrevet ret meget af bogen. Hans bidrag bestod af en 54 sider lang beretning (skrevet af Clara L. 
John) om hans møde den 20. november 1952 i den californiske ørken med Orthon - en mand fra Venus. Beretningen blev indarbejdet i et 
allerede færdigt manus om ufoobservationer Jorden rundt skrevet af den irske okkultist Desmond Leslie (1921-2001). 

George Adamski blev den første berømte kontaktperson, også kaldet ufoprofet. Mange skulle følge efter, heriblandt Daniel Fry (1908-1992), 
Truman Bethurum (1898-1969), Orfeo Angelucci (1912-1993) og Howard Menger (1922-2009). 

Telepati og rejser i solsystemet 

Kontaktpersonerne kommunikerede efter eget udsagn med rumskibenes besætningsmedlemmer, ofte via telepati, og nogle kom endda med 
på udflugter til rumbrødrenes hjemplaneter i solsystemet. Rumbrødrene kom fra utopiske samfund, der ikke kendte til krig, død, sygdom 
eller andre problemer, som kendetegnede Jorden i midten af det tyvende århundrede. 

Rumbrødrene ville hjælpe menneskeheden, stoppe atomvåbenprøvesprængninger og forberede os på at indtræde i det kosmiske broderskab. 
Kontaktpersonens mission var at udbrede budskabet om kærlighed og broderskab til hele verden. 

Selvoptagede og ambitiøse 

Religionshistorikeren Mikael Rothstein skriver i bogen UFOer og rumvæsener (Gyldendal 2000), at Adamski og de andre såkaldte ufoprofeter 
insisterede på en særlig originalitet og derved forsøgte at placere sig i begivenhedernes centrum, og: 

„Ikke alene leverede de klassiske UFO-profeter en løsning på gåden om de flyvende tallerkener. De føjede også en 
ideologisk dimension til det påståede fænomen, som imødekom et følelsesmæssigt behov hos mange mennesker ", 
og „de lod deres religiøse eller ideologiske ambitioner komme til udtryk i religiøse vendinger, fordi netop dette 
mytologiske sprog havde omgivelsernes opmærksomhed på netop dette tidspunkt". 

Gammel vin på nye flasker 

George Adamskis såkaldte livsfilosofi og indholdet i hans bøger - som også i dag har betydning for kultlignende 
grupper Jorden rundt - var egentlig genbrug, dels fra 1930'ernes Californien, hvor han var leder af sin egen 
nyreligiøse gruppe „Royal Order of Tibet", der afholdt møder i Temple of Scientific Philosophy, dels fra hans kiksede 
science fiction-roman Pioneers of Space. A Trip to the Moon, Mars and Venus (1949) skrevet af Adamskis sekretær 
Lucy McGinnis. 

Lovlig sprut krævede en ny 
indtægtskilde 

„Royal Order of Tibet" blev grundlagt under spiritusforbuddet i USA, men 
George Adamski havde licens til at fremstille vin, der indgik i de hellige 
ritualer som ceremoniel vin. 

Da spiritusforbuddet blev ophævet, forsvandt grundlaget for den 
indbringende vinproduktion, og Adamskis liv tog en ny drejning. Kursen 
var sat mod de flyvende tallerkener og rumbrødrene. 

George Adamski (1891-1965) mødte i 1952 Venus-manden Orthon, som 
er gengivet på dette maleri ved siden af Adamski. Senere blev Adamski 
ven med andre rumbrødre, heriblandt Firkon (fra Mars) og Ramu (fra 
Saturn). Navnene er opdigtede, for rumbrødrene opgav ikke deres navne. 

Navnene blev opfundet af Charlotte Blodget, der var ghostwriter på 
Adamskis anden bog „Inside the Space Ships" (1955), der - om muligt - 
indeholdt endnu flere fantastiske eventyr om Adamskis møder med 
rummennesker, rejser i solsystemet samt palmer og pelsdyr på Månen. 

I efterretningsagenternes søgelys 

Frigivne FBI-dokumenter viser, at amerikanske kontaktpersoner - især 
George Adamski og George Van Tassel (1910-1978) - blev taget ganske 
alvorligt af efterretningsagenter. 


FBI havde en teori om, at begge personer bevidst eller ubevidst var en del af en kommunistisk sammensværgelse, som skulle overbevise 
folk om, at de fremmede var kommunister. 

Under et foredrag blev Adamski spurgt, hvilken politisk overbevisning disse menneskelignende fremmede, han havde mødt i ørkenen, havde. 
Adamski svarede, at han mente, at de var kommunister, og at russerne ville dominere verden, og at der derefter ville komme tusind år med 
fred på Jorden. 

I 1954 skrev en person fra Yucca Valley i Californien til FBI og anbefalede FBI at undersøge, om Van Tassel arbejdede som sovjetisk spion. 
Selv om Van Tassels påstande var knapt så ekstreme som Adamskis, holdt han sig ikke fra at tale om økonomi, Bibelen og lignende, som var 
forholdsvis kontroversielle temaer i offentligheden under Den Kolde Krigs USA. 





„Ufosagen" fødes 

Desmond Leslie, George Adamski og Donald E. Keyhoe (1897-1988) inspirerede med deres bøger offentligheden til at undersøge og læse 
beretninger om flyvende tallerkener ved at få adgang til officielle, hemmeligholdte dokumenter, stille kritiske spørgsmål til myndighederne 
og tænke over luftfartøjernes betydning og besætningernes intentioner. På denne måde var de med til at kickstarte den entusiastiske 
udforskning af ufofæn omenet, også kendt som „ufoloqi", der s iden da hovedsageligt er blevet udført af amatører. 

Donald Keyhoe, der skrev sin første ufobog, The Flying Saucers 
Are Real, i 1950, var fra 1957 leder af ufoorganisationen NICAP 
og ville ikke sættes i bås med kontaktpersoner og ufoprofeter 
som George Adamski. 

Keyhoe overværede på et tidspunkt et tv-show, hvor Adamski 
fremviste sit NICAP-medlemskort. Keyhoe fandt efterfølgende ud 
af, at andre kontaktpersoner som George Van Tassel, Orfeo 
Angelucci, Truman Bethurum, Howard Menger, Reinhold Schmidt 
og Buck Nelson (som efter sin flyvetur i en flyvende tallerken 
rundt om Solen fortalte, at han „ikke kunne se Solen, fordi der 
er meget mørkt i rummet") alle var æresmedlemmer af NICAP. 
Keyhoe fik hurtigt tilbagekaldt deres medlemskort, hvilke gav 
uro på de indre linjer i NICAP. 

Adamskis og Keyhoes tilgang til ufomyten kom i de følgende år 
til at repræsentere to meget forskellige retninger i det, som blev 
kaldt for „ufobevægelsen" eller „ufosagen". 

(Uddrag fra bogen Project Saucer - da ufomyten blev skabt, 

SUFOI 2015) 



George Adamski er her gæst 
New York. 


studiet hos tv-værten Long John Nebel 


Læsetip om George Adamski 

I 1968 blev Marc Hallet medlem af BUFOI (Belgian UFO Informations), som var tilknyttet IGAP 
(International Get Acquainted Program) grundlagt af George Adamski og H.C. Petersen. 

Marc Hallet var i mange år overbevist om, at alt, hvad Adamski havde sagt og skrevet, var sandt, 
men da Hallet på et tidspunkt blev opfordret af BUFOI til at skrive en bog om Adamski og begyndte at 
indsamle historisk materiale, voksede hans skepsis år efter år. 

Det har med tiden resulteret i adskillige fransksprogede udgivelser, der piller glansen af den berømte 
ufoprofet, og nu er der endelig også kommet en meget interessant, engelsk version af Marc Hallets 
Adamski-afsløringer: 

Marc Hallet og Richard W. Heiden: A Critical Appraisal Of George Adamski The Man Who Spoke To The 
Space Brothers, udgivet 25. juli 2015. Kan downloades gratis her. 


George Adamski 


MarcHAUXT 

wMfc Ratiwi N. MK I (KM 



IImM« kM« )Mt 


Læs om konspirationsteorier 

Af Kim Møller Hansen 

Vi har her på ufo.dk med jævne mellemrum behandlet de meget populære konspirationsteorier om 
snart sagt alt muligt. Se fx: 

• Anmeldelser af bøger - herunder om konspirationer 

• Lars Bugge: Flere konspirationsteorier - 40 nye sammensværgelser, Dingbat 2004 

• Konspirationsteorier (oversigt over artikler på ufo.dk) 

• Ole Retsbo: Konspiration? - Myter og facts om terrorangrebet d. 11. september 2001, Forlaget 
Radius 2011 

Der er gjort mange gode forsøg på at blive klogere på, hvorfor konspirationsteorier opstår, bliver ved 
med at fascinere så mange og har så enorm stor udbredelse på nettet. Et af de seneste bud er 
bogen UFOs, Conspiracy Theories and the New Age - Millennial Conspiracism skrevet af 
religionshistorikeren David G. Robertson fra Edinburgh. 

Det er en akademisk, men letlæst bog om emnet med en god beskrivelse af ufomytens udvikling og 
en efterfølgende analyse af det verdenssyn, som kommer til udtryk hos forfatteren og bortførelses- 
eksperten" Whitley Strieber, David Icke (ja, det er ham, der mener, at den britiske kongefamilie er 
forklædte øglealiens!) og David Wilcock, en påstået Edgar Cayce-reinkarnation. Det er noget af et 
farverigt trekløver at kaste sig over i den akademiske serie „Bloomsbury Advances in Religious 
Studies", men kan måske få flere til i studieøjemed at sætte fokus på ufomytens mange aspekter. 



UFOs, Conspiracy Theories 

Læs ufo-beretninger på 
www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 

David G. Robertson: „UFOs, 
Conspiracy Theories and the New 
Age - Millennial Conspiracism", 250 
sider, Bloomsbury Academic 2016. 
Besøg også forfatterens blog. 







